Kremský, Peter, poslanec NR SR (2022-10-07):
Ďakujem, pán predsedajúci. Rozhodol som sa prihlásiť do rozpravy, aby sme tie pozmeňujúce návrhy mali trošku tak po poriadku, lebo vlastne zatiaľ tu boli dva pozmeňujúce návrhy, ktoré sú priamo, sa týkajú priamo tohto zákona, a ja mám tiež dva takéto pozmeňujúce návrhy, potom tie ďalšie, pokiaľ viem, sa vlastne týkajú trošku niečoho iného, tak nech to máme poporiadku. Rád by som odôvodnil doplňujúci návrh, ktorý máme spoločne s pani poslankyňou Annou Zemanovou. Ako tu spomínal pán poslanec Karol Galek, bývalý štátny tajomník, ktorý aj tento zákon pripravoval, tento zákon je výrazným krokom v rozšírení alebo vychádza v ústrety k rozšíreniu využívania obnoviteľných zdrojov v energetike. Vieme, že veľmi dlho tie obnoviteľné zdroje boli skôr také brzdené zo strany tej veľkej energetiky a brané ako konkurencia a možnože až tieto ťažké časy nás presvedčili, že to nie je konkurencia, ale pomoc. Myslím si, že každý, každý nový zdroj, ktorý je efektívny, kvalitný, pomôže vlastne odpútať sa od závislosti od tých fosílnych zdrojov energií z Ruska, ale aj z iných krajín a určite tá energia, ktorá sa vyrobí priamo na mieste spotreby a aj tam spotrebuje, alebo prípadne nejaký zvyšok sa dodá do siete, je najlacnejšou energiou, je to najväčšia pomoc a... samozrejme, po tej ušetrenej, a myslím si, že čím viac takýchto zdrojov bude, tým je to lepšie. Myslím si, že na každej škole, na každej nemocnici, na každej verejnej budove by mali byť dnes už slnečné kolektory a mali by, mali by pokrývať aspoň určitú časť spotreby týchto budov. Takže v tomto zmysle vlastne vychádzam aj týmto pozmeňujúcim návrhom v ústrety tejto snahe a v podstate týka sa viacerých takých technických vecí a legislatívnych vecí, ktoré to umožnia. Čiže teraz prečítam doplňujúci a pozmeňujúci návrh poslancov Národnej rady Slovenskej republiky Petra Kremského a Anny Zemanovej k vládnemu návrhu zákona, ktorým sa mení a dopĺňa zákon č. 309/2009 o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov. V predmetnom návrhu zákona navrhujem nasledovné zmeny. 1. V čl. I sa za bod 32 vkladá nový bod 33, ktorý znie: „33. V § 4b ods. 3 písm. a) sa slová „podľa osobitného predpisu11c)“ nahrádzajú slovami „podľa osobitného predpisu;11c) pripojenie miestnej distribučnej sústavy do regionálnej distribučnej sústavy na účely pripojenia lokálneho zdroja do miestnej distribučnej sústavy podľa odseku 2 písm. a) je bezplatné,“.“ Nasledujúce body sa primerane prečíslujú. 2. V čl. I bod 33 znie: „33. V § 4b odsek 5 znie: „(5) Prevádzkovateľ distribučnej sústavy je povinný oznámiť stanovisko k rezervovanej kapacite na pripojenie lokálneho zdroja do 15 pracovných dní odo dňa doručenia žiadosti o stanovisko. Stanovisko prevádzkovateľa distribučnej sústavy k rezervovanej kapacite na pripojenie lokálneho zdroja platí dvanásť mesiacov od jeho vydania. V prípade, že sa stanovisko vydáva pre lokálny zdroj, na ktorého výstavbu je potrebné osvedčenie na výstavbu energetického zariadenia na základe osobitného predpisu11ca)	a osvedčenie bolo vydané v priebehu šiestich mesiacov od vydania stanoviska prevádzkovateľa distribučnej sústavy, platnosť tohto stanoviska sa predlžuje na dobu platnosti vydaného osvedčenia. Prevádzkovateľ distribučnej sústavy je povinný nesúhlasné stanovisko k rezervovanej kapacite na pripojenie lokálneho zdroja písomne odôvodniť. Vzor žiadosti o stanovisko k rezervovanej kapacite na pripojenie lokálneho zdroja zverejní prevádzkovateľ distribučnej sústavy na svojom webovom sídle.“.“ Poznámka pod čiarou 11ca) znie: „11ca)	§ 12 ods. 2 zákona č. 251/2012 Z. z. v znení neskorších predpisov.'“ 3. V čl. I sa za bod 36 vkladá nový bod 37, ktorý znie: „37. § 4b sa dopĺňa odsekom 21, ktorý znie: „(21) Stanovisko prevádzkovateľa distribučnej sústavy k rezervovanej kapacite sa nevyžaduje pre lokálny zdroj s celkovým inštalovaným výkonom najviac 100 kW, ak žiadateľ o jeho pripojenie technicky zabezpečí, že elektrina vyrobená v lokálnom zdroji podľa prvej vety nebude dodávaná do sústavy. Tým nie je dotknuté právo výrobcu elektriny v lokálnom zdroji podľa prvej vety požiadať o zvýšenie maximálnej rezervovanej kapacity na účely dodávania elektriny vyrobenej v lokálnom zdroji do sústavy.11d)“.“ Nasledujúce body sa primerane prečíslujú. 4. V čl. I sa za bod 38 vkladá nový bod 39, ktorý znie: „39. § 5 sa dopĺňa odsekom 10, ktorý znie: „(10) Prevádzkovateľ regionálnej distribučnej sústavy je povinný na svojom webovom sídle zverejňovať v dvojtýždňových intervaloch úplné údaje o čerpaní voľnej kapacity pripojenia do sústavy pre zariadenia na výrobu elektriny, a to najmä čas prijatia žiadosti, typ zariadenia, inštalovaný výkon, lokalita pripojenia a doba platnosti stanoviska.“.“ Nasledujúce body sa primerane prečíslujú. 5. V čl. I sa za bod 38 vkladá nový bod 39, ktorý znie: „39. § 5 sa dopĺňa odsekom 10, ktorý znie: „(10) Prevádzkovateľ distribučnej sústavy s počtom odberných miest viac ako 100 je povinný umožniť výrobcovi elektriny komunikovať s prevádzkovateľom distribučnej sústavy v elektronickej forme, najmä umožniť elektronickú komunikáciu v súvislosti s celým procesom pripojenia zariadenia výrobcu elektriny do distribučnej sústavy.“.“ Nasledujúce body sa primerane prečíslujú. Toto ustanovenie nadobúda účinnosť 31. decembra 2023, čo sa premietne do ustanovenia o účinnosti. 6. V čl. I sa za doterajší bod 40 vkladá nový bod 41, ktorý znie: „41. V § 6 ods. 14 písm. d) sa na konci bodka nahrádza bodkočiarkou a dopĺňajú sa slová „nevyhnutná oprava alebo úprava technologickej časti zariadenia výrobcu elektriny sa nepovažuje za rekonštrukciu ani modernizáciu podľa § 3c ods. 1 a 2,“. Nasledujúce body sa primerane prečíslujú. 7. V čl. I v bode 66 sa § 13b odsek 2 dopĺňa o nové písmeno e), ktoré znie: „e) ohľadom založenia, prevádzky a rozvoja občianskych energetických spoločenstiev a komunít vyrábajúcich energiu z obnoviteľných zdrojov energie.“ 8. V čl. I bod 92 znie: „92. V § 16 ods. 1 písmeno ap) znie: „ap) prevádzkovateľ distribučnej sústavy, ktorý poruší povinnosti podľa § 4b ods. 5 a 6 alebo povinnosť podľa § 5 ods. 10.“.“ 9. V čl. I sa za bod 94 dopĺňa nový bod, ktorý znie: „95. V § 16 ods. 2 písmeno b) znie: „b) od 10 000 eur do 200 000 eur za správny delikt podľa odseku 1 písm. e) a ap),“.“ Nasledujúce body sa primerane prečíslujú. Takže to bol pozmeňujúci návrh Petra Kremského a Anny Zemanovej. Ako ste určite si všimli, je tam zavedenie určitých povinností aj pre distribučné spoločnosti a správcov siete a úrady, je tam rozšírenie elektronickej komunikácie a tak ďalej. Chcel by som teraz odôvodniť druhý pozmeňujúci návrh poslancov Národnej rad Petra Kremského a Petra Libu. V tomto pozmeňujúcom návrhu navrhujeme zmeniť určité technické súvislosti, napríklad vyhodnocovanie výkonu fotovoltických panelov, potom sa to týka zelených certifikátov za zelenú energiu, ktoré doteraz vlastne boli vydávané iba na energiu dodávanú do siete, ale, samozrejme, tí, ktorí si vyrábali pre vlastnú potrebu, s tým potom mali problém, lebo nevedeli získať takýto certifikát, takže je to v podstate taký technický malý pozmeňovák, ktorý teraz prečítam. Doplňujúci a pozmeňujúci návrh poslancov Národnej rady Slovenskej republiky Petra Kremského a Petra Libu k vládnemu návrhu zákona, ktorým sa mení a dopĺňa zákon č. 309/2009 Z. z. o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov (tlač 1033). V predmetnom návrhu zákona navrhujeme nasledovné zmeny: 1. V čl. I bod 7 znie: „7. V § 2 ods. 3 písm. d) sa na konci vypúšťajú slová „jednotkových výkonov fotovoltických panelov zariadenia“ a vkladajú sa slová „menovitých výkonov meničov na strane striedavého napätia“.“ 2. V čl. I v bode 47 v § 8a odsek 2 znie: „(2) Záruka pôvodu elektriny je doklad preukazujúci, že elektrina bola vyrobená v zariadení na výrobu elektriny zo zdroja uvedeného v záruke. Záruka sa používa na účely preukázania, že daný podiel alebo množstvo elektriny boli vyrobené zo zdroja energie uvedeného v záruke.“ 3. V čl. I v bode 97 sa pred odsek 1 vkladá nový odsek 1, ktorý znie: „(1) Ustanovenie § 2 ods. 3 písm. d) v znení účinnom od 1. novembra 2022 sa vzťahuje iba na nové zariadenia výrobcov elektriny uvedené do prevádzky po 1. novembri 2022.“ Doterajšie odseky 1 až 11 sa primerane prečíslujú. Ďakujem, pán predsedajúci. Dovolil som si predniesť tieto pozmeňujúce návrhy a chcel by som vás požiadať o ich podporu. Ďakujem.